**โรงเรียนสวรรค์อนันต์วิทยา** (อังกฤษ: Sawananan Wittaya School; ย่อ: ส.อ./SW) เป็นโรงเรียนรัฐบาลมัธยมศึกษาขนาดใหญ่พิเศษ ในอำเภอสวรรคโลก จังหวัดสุโขทัย เป็นหนึ่งในสามโรงเรียนประจำจังหวัดสุโขทัย ร่วมกับโรงเรียนสุโขทัยวิทยาคมและโรงเรียนอุดมดรุณี สังกัดสำนักงานเขตพื้นที่การศึกษามัธยมศึกษาสุโขทัย ปัจจุบันเป็นโรงเรียนที่มีการแข่งขันสูง เปิดทำการเรียนการสอนมาแล้ว 128 ปี ถือว่าเป็นโรงเรียนหลวงแห่งแรกของจังหวัดสุโขทัยและจังหวัดสวรรคโลก​

ประวัติโรงเรียน
---------------

### ประวัติสรุปโดยย่อ

#### พ.ศ. 2438

: พระยาสุรสีห์วิสิษฐศักดิ์ บอกให้ก่อตั้งโรงเรียนทั้งหมด 5 โรงตามเมือง รวมถึงในจังหวัดสวรรคโลก ชื่อว่า **โรงเรียนเมืองสวรรค์โลกย์**

: ราชการได้ก่อสร้างโรงเรียน ตั้งอยู่บริเวณระหว่างศาลและศาลากลางจังหวัดสวรรคโลก แล้วเปลี่ยนชื่อเรียกเป็น **โรงเรียนบัณฑิตสภา**

#### พ.ศ. 2442

1 มีนาคม: หลังก่อสร้างอาคารเรียนใหม่เสร็จบริเวณวัดสว่างอารมณ์วรวิหาร บริเวณริมแม่น้ำยม ทางจังหวัดได้ยื่นเรื่องแก่พระบาทสมเด็จพระจุลจอมเกล้าเจ้าอยู่หัว เพื่อขอรับนามพระราชทาน

2 มีนาคม: ย้ายมาเรียนบริเวณวัดสว่างอารมณ์วรวิหาร บริเวณริมแม่น้ำยม 

16 มีนาคม: พระบาทสมเด็จพระจุลจอมเกล้าเจ้าอยู่หัว ได้ทรงพระราชทานนามโรงเรียนว่า **โรงเรียนสวรรควิทยา**

#### หลังปี พ.ศ. 2459

: โรงเรียนสวรรควิทยามีชื่อทางการว่า **โรงเรียนชายประจำจังหวัดสวรรคโลก "สวรรควิทยา"**

#### พ.ศ. 2465

12 พฤษภาคม: พระยาสุรินทร์ ผู้ว่าราชการจังหวัดสวรรคโลก ได้มีการจัดตั้งโรงเรียนสตรีประจำจังหวัดสวรรคโลกขึ้นมา โดยใช้ชื่อว่า **โรงเรียนสตรีประจำจังหวัดสวรรคโลก "อนันตนารี"** ใช้อาคารเรียนเดิมอาศัยพลับพลา(ปัจจุบันคือที่ตั้งของสถานีตำรวจภูธรอำเภอสวรรคโลก)

#### พ.ศ. 2466

: โรงเรียนสตรีประจำจังหวัดสวรรคโลก "อนันตนารี" ย้ายไปเรียนรวมกับโรงเรียนชายประจำจังหวัดสวรรคโลก "สวรรควิทยา"

#### พ.ศ. 2467

: โรงเรียนสตรีประจำจังหวัดสวรรคโลก "อนันตนารี" แยกออกจากโรงเรียนชาย มาอยู่ ณ อาคารที่ได้ก่อสร้างใหม่ถาวร ปัจจุบันคือที่ตั้งของ เมรุของวัดสว่างอารมณ์

#### พ.ศ. 2480

: โรงเรียนสตรีประจำจังหวัดสวรรคโลก "อนันตนารี" ได้ย้ายที่ตั้งไปบริเวณที่ดินท้ายจวนพระยาสวรรคโลก(มั่ง วิชิตนาค) (พื้นที่ตั้งอาคารอนันตนารี ปัจจุบัน)

#### พ.ศ. 2482

17 เมษายน: ราชการได้มีการเปลี่ยนแปลงชื่อจังหวัดสวรรคโลก เป็นจังหวัดสุโขทัย โรงเรียนสวรรควิทยา และ โรงเรียนอนันตนารี ก็ได้เปลี่ยนสถานะเป็น **โรงเรียนชายประจำอำเภอสวรรคโลก "สวรรควิทยา"** และ **โรงเรียนสตรีประจำอำเภอสวรรคโลก "อนันตนารี"**

#### พ.ศ. 2509

: โรงเรียนสวรรควิทยา ได้ย้ายที่ตั้งโรงเรียนมาอยู่บริเวณ ตำบลย่านยาว อำเภอสวรรคโลก (พื้นที่ปัจจุบัน)

#### พ.ศ. 2513

23 เมษายน: กระทรวงศึกษาธิการได้มีประกาศรวม โรงเรียนสวรรควิทยา และโรงเรียนอนันตนารี เป็นโรงเรียนสหศึกษาเพียงแห่งเดียว ใช้ชื่อใหม่ว่า **สวรรค์อนันต์วิทยา** เป็นการรวมชื่อสองโรงเรียนเข้าด้วยกัน โดยย้ายนักเรียนหญิงจากโรงเรียนอนันตนารีไปเรียนรวมกับนักเรียนชายโรงเรียนสวรรควิทยา

#### พ.ศ. 2559

: โรงเรียนได้สร้างหอประชุมขึ้นมาแห่งใหม่ เพื่อใช้ในการประชุมและจัดกิจกรรมของโรงเรียน แทนที่โรงยิม ซึ่งมีอากาศที่ร้อนและอบอ้าว และใช้ชื่อ "หอประชุม 123 ปี" เนื่องในโอกาสที่โรงเรียนครบรอบ 123 ปีของการก่อตั้ง

#### พ.ศ. 2561

22 มีนาคม: โรงเรียนได้เปิด "หอสมุด 120 ปี วิถีแห่งปัญญา" สร้างขึ้นเนื่องในโอกาสที่โรงเรียนครบรอบ 120 ปี

#### พ.ศ. 2567

: ครบรอบ 125 ปี "สวรรควิทยา" นามพระราชทานจากพระบาทสมเด็จพระจุลจอมเกล้าเจ้าอยู่หัว รัชกาลที่ 5

### ประวัติโรงเรียน

#### สมัยรัชกาลที่ 5

อำเภอสวรรคโลกเดิมที มีสถานะจังหวัด เป็น**เมืองโท สวรรคโลก** ภายใต้การปกครองของมณฑลพิษณุโลก ร่วมกับอีก 4 เมือง คือ เมืองพิษณุโลก เมืองพิไชย เมืองสุโขไทย และเมืองพิจิตร มีพระยาสุรสีห์วิสิษฐศักดิ์ (สมัยยังพระนามว่า **พระยาศรีสุริยราชวรานุวัตร)** เป็นสมุหเทศาภิบาล ท่านได้บอกตั้งโรงเรียนมูลศึกษาเชลยศักดิ์ แบบเรียนหลวงในแต่ละเมืองของมณฑลพิษณุโลก โดยในปีพ.ศ. 2438 ได้บอกให้ก่อตั้งโรงเรียนทั้งหมด 5 โรงตามเมือง ได้แก่

-โรงเรียนเมืองพิศณุโลกย์ (ปัจจุบัน โรงเรียนพิษณุโลกพิทยาคม) 

**-โรงเรียนเมืองสวรรค์โลกย์**

-โรงเรียนเมืองศุโขไทย (ปัจจุบัน โรงเรียนสุโขทัยวิทยาคม) 

-โรงเรียนเมืองพิไชย (ปัจจุบัน โรงเรียนอุตรดิตถ์) 

-โรงเรียนเมืองพิจิตร (ปัจจุบัน โรงเรียนพิจิตรพิทยาคม) 

         โดย **โรงเรียนเมืองสวรรค์โลกย์** ได้ดำเนินการจัดตั้ง ก่อสร้างและเปิดการเรียนการสอนครั้งแรกในปี พ.ศ. 2438 (ร.ศ.114) แล้วใช้ชื่อว่า **โรงเรียนบัณฑิตสภา** ตั้งอยู่ภายในเมืองสวรรคโลก มี**หลวงศาสนนิเทศก์** เป็นอาจารย์คนแรกของโรงเรียน และมีพระมหาดไทย ผู้อุปการะ สถานที่ตั้งอยู่ในตำบลในเมืองกึ่งกลางระหว่างศาลจังหวัดสวรรคโลกและศาลากลางจังหวัดสวรรคโลก

ตำแหน่งข้าราชการกระทรวงธรรมการ รัตนโกสินทร์ศก ๑๑๕ (เน้นโรงเรียนเมืองสวรรค์โลกย์)
ตัวโรงเรียนเป็นเรือนมุงหญ้าคา ฝากก พื้นปูกระดาน จุนักเรียนประมาณ 50 คน สอนหนังสือแบบมูลศึกษาชั้นต่ำ คือ เรียนหนังสือมูลบรรพกิจ คัด เขียนลายมือ คำนวณเลข หลวงศาสนนิเทศก์ เป็นครูใหญ่ และพระครูอีก 6 รูป ได้แก่ พระวินัยธรจ่าง พระสมุห์น่วม พระมหาเจริญ พระใบฎีกาเชย พระแก้ว บัณฑดิษ และ พระชม

พระราชกระแสพระบาทสมเด็จพระจุลจอมเกล้าเจ้าอยู่หัว พระราชทานชื่อ โรงเรียนสวรรควิทยา
โรงเรียนได้ทำการเรียนการสอน 4-5 ปี จนต่อมามีการตัดสินใจที่จะย้ายที่ตั้งโรงเรียนบัณฑิตสภา ไปอยู่ ณ ที่ดินเหนือวัดสว่างอารมณ์วรวิหาร บริเวณริมแม่น้ำยม **พระสีหะสงคราม ปลัดเมืองสวรรคโลก** ในขณะนั้น ได้จัดการเรี่ยรายเงินจากข้าราชการและประชาชนเพื่อสร้างโรงเรียนบันฑิตสภาแห่งใหม่ พร้อมได้ขอรับพระราชทานนามโรงเรียนใหม่ จากพระบาทสมเด็จพระจุลจอมเกล้าเจ้าอยู่หัว ไว้เป็นที่ระลึก โดยรวบรวมเงินได้ทั้งสิ้น 2,576 บาท โดยได้ใช้จ่ายในการปลูกสร้างอาคารทั้งหมด โรงเรียนได้สร้างเสร็จและเปิดในวันที่ 2 มีนาคม 2442 สร้างด้วยเครื่องไม้ ฝากระดาน มุงกระเบื้องอย่างมั่นคง กว้าง 11 เมตร ยาว 20 เมตร

         ต่อมาวันที่ 17 มีนาคม พ.ศ. 2442 พระบาทสมเด็จพระจุลจอมเกล้าเจ้าอยู่หัว ได้ทรงพระราชทานนามโรงเรียนว่า **สวรรควิทยา** โดยใช้นามของเมืองสวรรคโลกเป็นนามมงคล และโรงเรียนก็ได้เปลี่ยนชื่อเป็น **โรงเรียนสวรรควิทยา** แต่อย่างไรก็ตามในเอกสารราชการบางแผ่น ก็ใช้ชื่อโรงเรียนที่ผิด เช่น 

**โรงเรียนสวรรค์วิทยาคม** ใน *ใบบอกมณฑลพิศณุโลกย์*

**โรงเรียนสวรรค์วิทยา** ใน *รายงานศาลาว่าการมหาดไทย*

     วันที่ 31 ตุลาคม พ.ศ. 2448 โรงเรียนได้มีการเรี่ยรายเพื่อซ่อมโรงเรียนที่มีสภาพชำรุดทรุดโทรม โดยพระพิศนุสงคราม ผู้รั้งเมืองสวรรคโลก ได้จัดการเรี่ยนรายได้เงิน 256 บาท 4 อัฐ ซื้อกระดาน ปูพื้นใหม่ ทาสีทั่วทั้งหลัง พร้อมจัดทำโต๊ะเก้าอี้เพิ่มเติม

โรงเรียนสวรรควิทยา หลังการปรับปรุง (ไม่ทราบปี)
#### สมัยรัชกาลที่ 6

หลังปี พ.ศ. 2459 คำว่า "จังหวัด" ได้กลายเป็นคำที่เรียกหน่วยการปกครองระดับต่ำกว่ามณฑลแทนคำว่า "เมือง" เพื่อแยกความกำกวมจากคำว่าเมืองที่ใช้เรียกที่ตั้งศูนย์กลางการปกครองของจังหวัด (อำเภอเมือง) อีกทั้ง ทางราชการ ได้ใช้ชื่อชื่อจังหวัดในชื่อโรงเรียนหลวง เพื่อให้ง่ายต่อการจดจำ ทำให้โรงเรียนสวรรควิทยามีชื่อทางการว่า **โรงเรียนชายประจำจังหวัดสวรรคโลก "สวรรควิทยา"**

ปีพ.ศ. 2465 **พระยาสุรินทร์** ผู้ว่าราชการจังหวัดสวรรคโลก ได้มีการจัดตั้งโรงเรียนสตรีประจำจังหวัดสวรรคโลกขึ้นมา โดยใช้ชื่อว่า **โรงเรียนสตรีประจำจังหวัดสวรรคโลก** "**อนันตนารี"** เปินทำการสอนเมื่อวันที่ 12 พฤษภาคม พ.ศ. 2465 ในความควบคุมของพระยาสุรินทร์ และมีนางสาวเนื่อง บิณฑดิษฐ์ เป็นครูใหญ่คนแรกได้ทำการสอนอยู่ เดิมทีใช้อาคารเรียนเดิมอาศัยพลับพลา(ปัจจุบันคือที่ตั้งของสถานีตำรวจภูธรอำเภอสวรรคโลก) จนกระทั่งปลายปี พ.ศ. 2466 จึงได้ย้ายไปเรียนรวมกับโรงเรียนชายประจำจังหวัดสวรรคโลก "สวรรควิทยา"

พ.ศ. 2467 ได้ก่อสร้างอาคารขึ้นใหม่ในบริเวณวัดสว่างอารมณ์วรวิหารและแยกโรงเรียนสตรี ออกจากโรงเรียนชาย มาอยู่ ณ อาคารที่ได้ก่อสร้างใหม่ถาวร ปัจจุบันคือที่ตั้งของ เมรุของวัดสว่างอารมณ์

#### สมัยรัชกาลที่ 7

ปีพ.ศ. 2470 ในสมัยของนายเหรียญ วงศ์มนีเป็นครูใหญ่ โรงเรียนชายประจำจังหวัดสวรรคโลก "สวรรควิทยา" จัดสอนตามหลักสูตรกระทรวงศึกษาธิการ คือ ประถม 1-3 และ มัธยม 1-4 มีนักเรียนรวมเกือบ 100 คน และมีกองลูกเสือโรงเรียนรวม 52 คน ในขณะที่โรงเรียนอนันตนารี สอนในระดับ ประถม 1-3 และ มัธยม 1 รวมนักเรียนทั้งหมด 26 คน โดยที่ตั้งของทั้งสองอยู่ที่ในเขตวัดสว่างอารมณ์ ทั้งคู่มีระยะห่างกันเพียง 1 เส้นเศษ ในสมัยนั้นโรงเรียนทั้งสองประสบปัญหานักเรียนลดจำนวนและอาคารทรุดโทรม อันเป็นเพราะการเปิดของโรงเรียนประชาบาลที่เยอะขึ้น

พ.ศ. 2475 โรงเรียนได้มีจำนวนนักเรียนและวิชาที่สอนมากขึ้น ประกอบกับโรงเรียนตั้งอยู่บริเวณริมแม่น้ำยม ทำให้น้ำเซาะฝั่งตลิ่งพัง ทำให้ได้ย้ายที่ตั้งโรงเรียนมาตั้งอยู่ข้างหลังวัดสว่างอารมณ์วรวิหาร

เวลาผ่านไปทั้งสองโรงเรียนสถานะเริ่มกลับมาดีขึ้นอีกครั้ง ปีพ.ศ. 2475 โรงเรียนสตรีประจำจังหวัดสวรรคโลก "อนันตนารี" มีจำนวนนักเรียนที่สอบไล่ระดับมัธยมปีที่ 2 จำนวนมากพอที่จะขยายตั้งชั้นมัธยมปีที่ 3 จึงได้ส่งเรื่องไปยังรัฐมนตรีว่าการกระทรวงธรรมการ เรื่องจัดตั้งชั้นมัธยมปีที่ 3 และได้รับอนุญาติขยายชั้นเรียนปีที่ 3 ในปีเดียวกัน

#### สมัยรัชกาลที่ 8

โรงเรียนอนันตนารี หลังใหม่ (ไม่ทราบปี)
พ.ศ. 2480 โรงเรียนอนันตนารีได้ย้ายที่ตั้งไปบริเวณที่ดินท้ายจวนพระยาสวรรคโลก(มั่ง วิชิตนาค) ได้ตั้งอาคารขึ้นแห่งใหม่และใช้อาคารแห่งนั้นจัดการเรียนการสอนเรื่อยมา

ปี 2481 สวรรควิทยา ในสมัยของนายงาม สีตะธนี โรงเรียนมีครูผู้สอนทั้งหมด 7 คนรวมครูใหญ่ ด้านโรงเรียนอนันตนารีมีครูผู้สอน 8 คนรวมครูใหญ่ จำนวนนักเรียนไม่ทราบ

วันที่ 17 เมษายน 2482 ราชการได้มีการเปลี่ยนแปลงชื่อจังหวัดสวรรคโลก เป็นจังหวัดสุโขทัย หลังจากการรวมทั้งสองจังหวัดในปีพ.ศ. 2474 เป็นวันที่จังหวัดสวรรคโลกหมดสถานะภาพจังหวัด โรงเรียนสวรรควิทยา และ โรงเรียนอนันตนารี ก็ได้เปลี่ยนสถานะเป็น **โรงเรียนชายประจำอำเภอสวรรคโลก "สวรรควิทยา"** และ **โรงเรียนสตรีประจำอำเภอสวรรคโลก "อนันตนารี"**

ในปีพ.ศ. 2484 โรงเรียนสวรรควิทยาได้เปิดการเรียนการสอนและมีจำนวนนักเรียนเพิ่มมากขึ้น ในสมัยนายเจริญ จาดศรี เป็นครูใหญ่ โรงเรียนมีนักเรียนเกือบ 300 คน ทำให้โรงเรียนมีจำนวนนักเรียนที่ล้นสถานที่มาก อีกทั้ง โต๊ะครู โต๊ะนักเรียนก็มีไม่พอใช้ จากรายงานกล่าวว่า เด็กนักเรียนสวรรควิทยานับว่าเป็นเด็กเรียบร้อยเป็นส่วนมาก ถึงแม้จะมีบางอย่างผิดระเบียบ เช่น ผมยาวเกินกำหนด และไม่สวมรองเท้ากันส่วนมาก

ส่วนด้าน โรงเรียนอนันตนารี มีจำนวนและสภาพแวดล้อมที่ดี แต่มี โรงเรียนราษฎร์อนันตศึกษา(โรงเรียนเอกชน) ซึ่งมีนางผัน แสนโกศิก เป็นครูใหญ่ของโรงเรียนสตรีประจำอำเภอสวรรคโลกและเจ้าของผู้จัดการ โรงเรียนราษฎร์อนันตศึกษาเข้ามารวมอยู่ในโรงเรียน ทำให้ห้องครูมีจำนวนไม่เพียงพอ โดย ข้าหลวงตรวจการแนะนำให้แยกโรงเรียนราษฎร์อนันตศึกษาออกไปเป็นเอกเทศ

#### ช่วงสงครามโลกครั้งที่ 2

ช่วงระหว่างปี พ.ศ. 2485-2488 ในช่วงที่ประเทศไทยเข้าร่วมกับฝ่ายจักรวรรดิญี่ปุ่นในสงครามโลกครั้งที่ 2 กองทัพญี่ปุ่นได้เข้ามายังอำเภอสวรรคโลก โดยทางสถานีรถไฟสวรรคโลก เพื่อใช้เป็นเส้นทางเดินทัพ ผ่านเมืองเก่าสุโขทัย บ้านด่านลานหอย ตาก แม่สอด เพื่อจะเข้าไปตีเมืองย่างกุ้ง ประเทศเมียนมาร์ ซึ่งในขณะนั้นเป็นส่วนหนึ่งของบริติชราช ทหารญี่ปุ่นได้เข้ามาพักภายในอำเภอสวรรคโลกเป็นจำนวนมาก รวมถึงภายในโรงเรียนสวรรควิทยา จนทำให้ทางโรงเรียนต้องหยุดการเรียนการสอน

#### หลังสงครามโลกครั้งที่ 2

ภายหลังสงครามโลกครั้งที่ 2 ในปี พ.ศ. 2488 ครบรอบ 50ปี การก่อตั้งโรงเรียนสวรรควิทยา ในสมัยนายเจริญ ฐิตาภา วิทยศักดิ์ เป็นครูใหญ่โรงเรียน ได้มีการก่อสร้างอาคารแห่งใหม่เพิ่มขึ้น รวมไปถึงการจัดตั้งหอวิทยาศาสตร์ขึ้นมาสำเร็จ

หอวิทยาศาสตร์ โรงเรียนสวรรควิทยา
#### สมัยรัชกาลที่ 9

ปี พ.ศ. 2509 โรงเรียนสวรรควิทยา ได้ย้ายที่ตั้งโรงเรียนมาอยู่บริเวณ ตำบลย่านยาว อำเภอสวรรคโลกแทน เนื่องจากที่ดินเดิมคับแคบไม่สามารถขยายพื้นที่ได้ 

ในวันที่ 23 เมษายน 2513 กระทรวงศึกษาธิการได้มีประกาศรวม โรงเรียนสวรรควิทยา และโรงเรียนอนันตนารี เป็นโรงเรียนสหศึกษาเพียงแห่งเดียว ใช้ชื่อใหม่ว่า **สวรรค์อนันต์วิทยา** เป็นการรวมชื่อสองโรงเรียนเข้าด้วยกัน โดยย้ายนักเรียนหญิงจากโรงเรียนอนันตนารีไปเรียนรวมกับนักเรียนชายโรงเรียนสวรรควิทยา โดยใช้ที่ตั้งของโรงเรียนสวรรควิทยา ช่วงแรกเปิดการสอนในระดับมัธยมศึกษาตอนต้น ต่อมา พ.ศ. 2515 ได้รับอนุมัติให้เปิดเรียนระดับชั้นมัธยมศึกษาตอนปลาย 

 พลับพลารับเสด็จ ปี 2519วันที่ 1 กุมภาพันธ์ 2519 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง พร้อมด้วย สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินจังหวัดสุโขทัย เพื่อพระราชทานธงลูกเสือชาวบ้านจังหวัดสุโขทัย ณ โรงเรียนสวรรค์อนันต์วิทยา โดยทางโรงเรียนได้สร้างพลับพลารับเสด็จไว้ตรงสนามหน้าโรงเรียน 

ปี พ.ศ. 2522 โรงเรียนได้รับการคัดเลือกเป็น โรงเรียนรางวัลพระราชทาน ประจำปี 2522

พ.ศ. 2544 กรมสามัญศึกษา (ปัจจุบันคือ สำนักงานคณะกรรมการการศึกษาขั้นพื้นฐาน) ได้ให้โรงเรียนสวรรค์อนันต์วิทยา เป็น "โรงเรียนปฎิรูปการศึกษาดีเด่น" และในปีต่อมา ทางโรงเรียนก็ได้รับ "โรงเรียนที่จัดระบบการดูแลช่วยเหลือนักเรียน ได้ระดับมาตรฐานคุณภาพดีเด่น"

#### สมัยรัชกาลที่ 10

ในปี 2559 โรงเรียนได้สร้าง หอประชุมขึ้นมาแห่งใหม่ เพื่อใช้ในการประชุมและจัดกิจกรรมของโรงเรียน แทนที่โรงยิม ซึ่งมีอากาศที่ร้อนและอบอ้าว และใช้ชื่อ "*หอประชุม 123 ปี*" เนื่องในโอกาสที่โรงเรียนครบรอบ 123 ปีของการก่อตั้ง

โรงเรียนสวรรค์อนันต์วิทยา ข้างสนามหน้าโรงเรียน
วันที่ 22 มีนาคม พ.ศ. 2561 โรงเรียนได้เปิด "*หอสมุด 120 ปี วิถีแห่งปัญญา"* สร้างขึ้นเนื่องในโอกาสที่โรงเรียนครบรอบ 120 ปี นับตั้งแต่การก่อตั้งตั้งแต่ปี พ.ศ. 2438 โดยมาแทนที่ตึกห้องสมุดหลังเก่า (ปัจจุบันคือ ห้องประชุมเกียรติยศ) ก่อสร้างแล้วเสร็จและเปิดใช้งานเมื่อปี พ.ศ. 2561 โดยมีนายพลากร สุวรรณรัฐ องคมนตรี มาเป็นประธานพิธีเปิดหอสมุด

ปี 2567 โรงเรียนได้ครบรอบ 125 ปี *"สวรรควิทยา"* นามพระราชทานจากพระบาทสมเด็จพระจุลจอมเกล้าเจ้าอยู่หัว รัชกาลที่ 5 

ปัจจุบันโรงเรียนสวรรค์อนันต์วิทยา เป็นหนึ่งในสามโรงเรียนประจำจังหวัดสุโขทัยร่วมกับโรงเรียนสุโขทัยวิทยาคมและโรงเรียนอุดมดรณี มีจำนวนนักเรียนและบุคลากรทางการศึกษามากเป็นอันดับสองของจังหวัดสุโขทัย เป็นโรงเรียนแกนนำยกระดับผลสัมธิ์ทางการเรียนวิชาวิทยาศาสตร์และเทคโนโลยีและศูนย์คณิตศาสตร์ ของ สพม.สุโขทัย

ข้อมูลทั่วไป
------------

**ชื่อภาษาไทย:** สวรรค์อนันต์วิทยา

**ชื่อภาษาอังกฤษ:** Sawananan Wittaya School

**ตัวย่อ:** ไทย ส.อ. สหรัฐ SW 

**ที่อยู่:** เลขที่ 87 หมู่ 3 ถนนจรดวิถีถ่อง ตำบลย่านยาว อำเภอสวรรคโลก จังหวัดสุโขทัย

**จำนวนนักเรียนและบุคลากร:** นักเรียน 2,399 คน เเละบุคลากรทางการศึกษา 111 คน

**อัตลักษณ์:** วิชาการเกริกไกร  มีวินัยในตนเอง

**วิสัยทัศน์:** มุ่งพัฒนาผู้เรียนให้มีความเป็นเลิศทางวิชาการตามแนวทางมาตรฐานสากล คู่คุณธรรม บนพื้นฐานความเป็นไทย 

ตามหลักปรัชญาเศรษฐกิจพอเพียง ภายในปี 2570

**ปรัชญา:** สุวิชาโน  ภวํ โหติ (ผู้รู้ดี คือผู้เจริญ)

**คติพจน์:** เรียนดี  ประพฤติดี  การงานดี

**เพลง:** ลูกสวรรค์ (เพลงมาร์ช), สวรรค์อนันต์วิทยา

**สีประจำโรงเรียน**:    น้ำเงิน-ชมพู

  **สีน้ำเงิน** สีของสถาบันพระมหากษัตริย์   **สีชมพู** สีประจำวันอังคาร วันพระราชสมภพในพระบาทสมเด็จพระจุลจอมเกล้าเจ้าอยู่หัว รัชกาลที่ 5

### สัญลักษณ์ประจำโรงเรียน

#### ดอกเข็มชมพู

เป็นดอกไม้เฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 ที่มีวันพระราชสมภพตรงกับวันอังคาร โดยพระองค์ท่านทรงมีพระมหากรุณาธิคุณหลายอย่างที่ได้กระทำเพื่อชาวเมืองสวรรคโลก ไม่ว่าจะเป็นการพระราชทานชื่อ โรงเรียนสวรรควิทยา, การอนุมัติงบประมาณให้สร้างรถไฟหลวงเข้ามาถึงจังหวัดสวรรคโลก ทำให้โรงเรียนสวรรค์อนันต์วิทยา ได้กำหนดให้ดอกเข็มชมพู เป็นดอกไม้ประจำโรงเรียน เพื่อสืบสานความจงรักภักดีที่พสกนิกรชาวสวรรคโลกมีต่อพระบาทสมเด็จพระจุลจอมเกล้าเจ้าอยู่หัว

 ต้นคูนบริเวณหน้าตึกที่ 5 
#### ต้นคูน

เป็นต้นไม้ประจำโรงเรียน เป็นต้นไม้ดั้งเดิมอยู่ในที่ดินปัจจุบันของโรงเรียน ช่วงเวลานั้น ในราวเดือนมีนาคม-เมษายน ดอกคูนจะบานสะพรั่งเป็นสง่ากลางหน้าตึกที่ 5 ในโรงเรียน

วิชาการและกิจกรรม
-----------------

### กลุ่มสาระการเรียนรู้

ปัจจุบันโรงเรียนสวรรค์อนันต์วิทยา มีกลุ่มสาระการเรียนรู้ทั้งหมด 8 กลุ่มสาระฯ ประกอบไปด้วย

* **กลุ่มสาระการเรียนรู้วิทยาศาสตร์และเทคโนโลยี** กลุ่มตั้งอยู่ในตึกที่ 2 ชั้นที่ 2 (หมวดวิทย์ฯ) และ ตึกที่ 4 ชั้นที่ 1 ฝั่งซ้าย (หมวดคอมพิวเตอร์)

* **กลุ่มสาระการเรียนรู้คณิตศาสตร์** กลุ่มตั้งอยู่ในตึกที่ 4 ชั้นที่ 2 ฝั่งขวา
* **กลุ่มสาระการเรียนรู้ภาษาไทย** ตั้งอยู่ในตึกที่ 3 ชั้นที่ 2 ฝั่งขวา
* **กลุ่มสาระการเรียนรู้ภาษาต่างประเทศ** ตั้งอยู่ในตึกที่ 3 ชั้นที่ 2 ฝั่งซ้าย
* **กลุ่มสาระการเรียนรู้สังคมศึกษา ศาสนาและวัฒนธรรม** ตั้งอยู่ตึกที่ 6 ชั้นที่ 2 ฝั่งซ้าย
* **กลุ่มสาระการเรียนรู้ศิลปะ** ตั้งอยู่ตึกที่ 6 ฝั่งซ้าย (หมวดนาฎศิลป์, หมวดดนตรี) และ ตึกศิลปะ (หมวดศิลปะ)
* **กลุ่มสาระการเรียนรู้การงานอาชีพ** ตั้งอยู่ตึกการงานอาชีพ
* **กลุ่มสาระการเรียนรู้สุขศึกษาและพละศึกษา** ตั้งอยู่ที่ตึกที่ 6 ชั้นที่ 1 ฝั่งซ้าย

### แผนการเรียน

ปัจจุบันมีการเปิดการสอนตั้งแต่ชั้นมัธยมศึกษาปีที่ 1 - 6 โดยแบ่งเป็นสองระดับคือ **ระดับมัธยมศึกษาตอนต้น** ตั้งแต่ชั้นมัธยมศึกษาปีที่ 1 ถึงปีที่ 3 และ **ระดับมัธยมศึกษาตอนปลาย** ตั้งแต่ชั้นมัธยมศึกษาปีที่ 4 ถึงปีที่ 6

| แผนการเรียน |
| --- |
| **มัธยมศึกษาตอนต้น** |
| ประเภท | พิเศษ | ปกติ |
| แผนการเรียน | วิทย์-โอลิมปิก | ทั่วไป |
| เลขห้องเรียน | O1 | O2 | 1 | 2 | 3 | 4 | 5 | 6 | 7 | 8 |
| จำนวนรับ | 72 คน | 320 คน |
| รวม | 392 คน |
| **มัธยมศึกษาตอนปลาย** |
| ประเภท | พิเศษ | ปกติ |
| แผนการเรียน | วิทย์-โอลิมปิก | วิทย์-คณิต | อังกฤษ-คณิต | ศิลป์-อังกฤษ | ศิลป์-ภาษา | ศิลป์-ทั่วไป |
| Science-Olympic | Science-Math | English-Math | English Class | Languages Class | General |
| ภาษาจีน-ภาษาญี่ปุ่น
-ภาษาเกาหลี |
| ตัวย่อ | O | MS1 | MS2 | MS3 | ME1 | ME2 | E1 | E2 | L | G |
| เลขห้องเรียน | O1 | 1 | 2 | 3 | 4 | 5 | 6 | 7 | 8 | 9 |
| จำนวนรับ | โรงเรียนเดิม(โควต้า) | 36 คน | 96 คน | 64 คน | 64 คน | 32 คน | 32 คน |
| สอบเข้า | 24 คน | 16 คน | 16 คน | 8 คน | 10 คน |
| รวม | 120 คน | 80 คน | 80 คน | 40 คน | 42 คน |
| 398 คน |

### งานกิจกรรม

#### ร่มคูนเกมส์

กิจกรรมกีฬาสีภายในโรงเรียนสวรรค์อนันต์วิทยา แบ่งออกเป็น 5 สีคือ สีแดง สีส้ม(ส่วนมากเรียกแสด) สีฟ้า สีม่วง และสีเขียว โดยจะจัดเป็นเวลาหนึ่งอาทิตย์ ไฮไลน์ของงานคือ การประกวดขบวนพาเรดและการประกวดกองเชียร์ ที่แต่ละปีนักเรียนแต่ละสีจะสร้างสรรค์รูปแบบกันเอง

#### คาบชุมนุม

ชุมนุมจะจัดขึ้นในคาบท้ายของวันพฤหัสบดีทุกอาทิตย์ เป็นคาบที่นักเรียนที่มีความสนใจเดียวกันจะมาพบปะ และเรียนรู้ด้วยกัน โดยจะมีครูเป็นผู้จัดและเป็นที่ปรึกษา โดยแต่ละปีจะมีกิจกรรมชุมนุมให้เลือกไม่ต่ำกว่า 30 ชุมนุม ยกเว้นระดับชั้นมัธยมศึกษาปีที่6 ที่ไม่ต้องลงคาบชุมนุม และนักศึกษาวิชาทหารชั้นปีที่1 (มัธยมศึกษาปีที่4) ที่ทางโรงเรียนจะให้อยู่ในชุมนุมนักศึกษาวิชาทหาร โดยอัตโนมัติ

#### งานเปิดโลกวิชาการ

เป็นวันที่ทางโรงเรียนจะเปิดให้บุคคลภายนอกเข้ามาดูงานและกิจกรรมที่จัดขึ้นโดยกลุ่มสาระการเรียนรู้ต่างๆ คล้ายกับกิจกรรม Open House ของมหาวิทยาลัย โดยในงานจะมีการแข่งขันของนักเรียนระดับชั้นประถมศึกษาด้วย

#### กิจกรรมนักธุรกิจรุ่นเยาว์ "ถนนคนเดิน"

เป็นกิจกรรมถนนคนเดิน จัดโดยกลุ่มสาระการเรียนรู้การงานอาชีพ โดยเปิดให้นักเรียนได้ตั้งร้านขายของตนเอง เพื่อเพิ่มรายได้และเป็นประสบการณ์ให้แก่ตนเอง ภายในงานยังมี การประกวดร้องเพลงและการแสดงอีกด้วย

#### กิจกรรมเวทีศักยภาพ Open Stage

เป็นกิจกรรมจัดโดยกลุ่มสาระการเรียนรู้การงานอาชีพ เป็นกิจกรรมให้นักเรียนได้แสดงความสามารถ ศักยภาพด้านต่างๆ เช่น ด้านการร้องเพลง Cover-dance และส่งเสริมความรู้เกี่ยวกับงานอาชีพ 

#### ลูกเสือกองเกียรติยศ

เป็นงานกิจกรรมลูกเสือ โดยสามารถสมัครเข้าได้ตั้งแต่มัธยมศึกษาปีที่ 1-3 เป็นกิจกรรมฝึกความเป็นระเบียบและพร้อมเพียงของเหล่าลูกเสือ โดยทุกๆปี จะมีการนำลูกเสือกองเกียรติยศไปแข่งเดินสวนสนามในระดับ อำเภอ จังหวัด และประเทศต่อไป ส่วนมากโรงเรียนสวรรค์อนันต์วิทยาจะได้เป็นตัวแทนของจังหวัดสุโขทัย ไปเดินขบวนสวนสนามที่ราชมังคลากีฬาสถาน กรุงเทพมหานคร

#### นักศึกษาวิชาทหาร

โรงเรียนสวรรค์อนันต์วิทยา เป็นศูนย์ฝึกนักศึกษาวิชาทหารในระดับจังหวัด ร่วมกับโรงเรียนสุโขทัยวิทยาคม โดยนักศึกษาวิชาทหารในโซนเหนือของจังหวัดจะเข้ารับการทดสอบเพื่อเป็นนักศึกษาวิชาทหารและเข้ารับการฝึกภาคทฤษฎีประจำปีที่โรงเรียนแห่งนี้

ทำเนียบผู้บริหาร
----------------

| ทำเนียบผู้บริหารโรงเรียนบัณฑิตสภาและโรงเรียนสวรรควิทยา |
| --- |
| **โรงเรียนบัณฑิตสภา** |  | โรงเรียนสวรรควิทยา(ต่อ) |
| **ลำดับที่** | **ชื่อ** | **ระยะเวลาดำรงตำแหน่ง** | **รูปภาพ** | **ลำดับที่** | **ชื่อ** | **ระยะเวลาดำรงตำแหน่ง** | **รูปภาพ** |
| 1 | หลวงศาสนนิเทศก์ | 2538-2540 |  | 17 | นายพจน์ จิตต์ภักดี | 2506-2509 |  |
| 2 | พระวินัยธรจ่าง |  | 18 | นายฉลวย บุญครอบ | 2509-2513 |  |
| 3 | พระสมุห์น่วม |  | โรงเรียนสวรรค์อนันต์วิทยา |
| 4 | พระมหาเจริญ |  | 18(ต่อ) | นายฉลวย บุญครอบ | 2513-2526 |  |
| 5 | พระใบฎีกาเชย |  | 19 | นายเขจร เปรมจิตต์ | 2526-2529 |  |
| 6 | พระแก้ว ปิณฑดิษ |  | 20 | นายปรีชา จาดศรี | 2529-2539 |  |
| 7 | พระชม |  | 21 | นายไพวัน คงกระพัน | 2539-2540 |  |
| 8 | นายแย้ม สีตะสุต | 2440-2442 |  | 22 | นายไพรัตน์ ใยดี | 2540-2542 |  |
| โรงเรียนสวรรควิทยา |  |
| 8(ต่อ) | นายแย้ม สีตะสุด | 2442-2461 |  | 23 | นายอุทัย อินทนกูล | 2542-2547 |  |
| 9 | นายจำปา เวชบุตร | 2461-2463 |  | 24 | นายสมศักดิ์ จงรู้ธรรม | 2542-2547 |  |
| 10 | นายแตงกวย บูรณะเกียรติ | 2463-2467 |  | 25 | นายประมวล ลอยฟ้า | 2547-2549 |  |
| 11 | นายเหรียญ วงศ์มณี | 2467-2471 |  | 26 | นายจำลอง คุรุบรรเจิดจิต | 2549-2551 |  |
| 12 | นายสอด กล่ำประเสริฐ | 2471-2475 |  | 27 | นายถวิล หิรัญศรี | 2551-2556 |  |
| 13 | นายด้าย บูรณะกร | 2475-2479 |  | 28 | นายสมชาย ธรรมปรีชา | 2556-2561 |  |
| 14 | นายงาม สีตะธาน | 2479-2482 |  | 29 | นายถาวร ปรากฎวงษ์ | 2561-2563 |  |
| 15 | นายเจริญ ฐิตาภา วิทยศักดิ์ | 2482-2494 |  | 30 | นางสาวจันทร์เพ็ญ ทรัพย์ประชา | 2563-2566 |  |
| 16 | นายสุด สุวรรณาคินทร์ | 2494-2506 |  | 31 | นายอนุชิต กมล | 2566-ปัจจุบัน |  |

| **โรงเรียนอนันตนารี** |
| --- |
| **ลำดับที่** | **ชื่อ** | **ระยะเวลาดำรงตำแหน่ง** | **รูปภาพ** |
| 1 | นางสาวเนื่อง ปิณฑดิษฐ์ | 2465-2480 |  |
| 2 | นางสาวผัน แสนโกศิก | 2480-2486 |  |
| 3 | นางสาวเจียมจิตต์ บุญญานุรักษ์ | 2486-2491 |  |
| 4 | นางทวีศิริ ง้าวสุวรรณ | 2491-2594 |  |
| 5 | นางเฉลิมรักษณ์ บุญเกตุ | 2594-2502 |  |
| 6 | นางนันทิยา งามขำ | 2549-2502 |  |
| 7 | นางลำดวน กำปั่นทอง | 2502-2513 |  |

พื้นที่เเละอาคารสถาน
--------------------

โรงเรียนสวรรค์อนันต์วิทยา ตั้งอยู่เลขที่ 87 หมู่ 3 ถนนจรดวิถีถ่อง ตำบลย่านยาว อำเภอสวรรคโลก จังหวัดสุโขทัย บนเนื้อที่ที่ครอบครองทั้งสิ้น 134 ไร่ 2 งาน 65 ตารางวา ประกอบด้วย

* โรงเรียนสวรรค์อนันต์วิทยา จำนวน 75 ไร่ 1 งาน 41 ตารางวา
* พื้นที่ของสมาคมผู้ปกครองและครูฯและสมาคมนักเรียนเก่า จำนวน 53 ไร่ 1 งาน 98 ตารางวา
* พื้นที่บ้านพักครู (โรงเรียนอนันตนารี) จำนวน 3 ไร่ 3 งาน 96 ตารางวา
* พื้นที่บ้านพักผู้บริหารจำนวน 1 ไร่ 3 งาน 30 ตารางวา

มีอาคารเรียนเเละสถานที่สำคัญได้เเก่

### อาคารเรียน

| อาคารเรียน |
| --- |
| อาคารเรียนหลัก |
| **รูป** | **ตึกที่** | **สี** | **รายละเอียด** | **ที่ตั้งของ** |
| **หน่วยงาน** | **หมวดสาระ** | **ห้องประจำชั้น** |
|  | 1 | ขาว | เป็นตึกเรียนหลักสร้างเมื่อปี 2509 พร้อมกับที่โรงเรียนสวรรควิทยาย้ายมาตั้งในบริเวณนี้ | * ห้องฝ่ายบริหารงานวิชาการ
* ห้องฝ่ายบริหารงบประมาณ
* ห้องฝ่ายบริหารงานบุคคล
* ห้องกลุ่มงานประชาสัมพันธ์
 | - | * ห้องเรียนพิเศษวิทย์-โอลิมปิก (O1/O2) ระดับชั้นมัธยมศึกษาตอนต้น
 |
|  | 2 | เขียว | สร้างในปี 2514 เป็นตึกเรียนหลักสร้างเป็นลำดับที่ 2 ของชุดอาคารเรียนหลัก | * ห้องเรียน วิทยาศาสตร์
* ห้องปฏิบัติการวิทยาศาสตร์
 | * กลุ่มสาระการเรียนรู้วิทยาศาสตร์และเทคโนโลยี (หมวดวิทย์ฯ)
 | - |
|  | 3 | ชมพู | สร้างในปี 2522
เป็นตึกเรียนหลักสร้างเป็นลำดับที่ 3 ของชุดอาคารเรียนหลัก | * ห้องปฏิบัติการ HCEC
* ห้องฝ่ายบริหารงานทั่วไป
* ห้องผู้อำนวยการ
 | * กลุ่มสาระการเรียนรู้ภาษาต่างประเทศ
* กลุ่มสาระการเรียนรู้ภาษาไทย
 | * ห้องเรียนชั้นมัธยมศึกษาปีที่ 6
 |
|  | 4 | ฟ้า | สร้างในปี 2526
เป็นตึกเรียนหลักสร้างเป็นลำดับที่ 4 ของชุดอาคารเรียนหลัก | * ห้องปฏิบัติคอมพิวเตอร์
 | * กลุ่มสาระการเรียนรู้คณิตศาสตร์
* กลุ่มสาระการเรียนรู้วิทยาศาสตร์และเทคโนโลยี (หมวดคอมพิวเตอร์)
 | * ห้องเรียนชั้นมัธยมศึกษาปีที่ 5 (ห้อง 1 - 5)
* ห้องเรียนพิเศษวิทย์-โอลิมปิก (O1) ระดับชั้นมัธยมศึกษาตอนปลาย
 |
|  | 5 | ส้ม | สร้างในปี 2543 เป็นตึกเรียนหลักสร้างเป็นลำดับที่ 5 และเป็นอาคารที่มีขนาดใหญ่มากที่สุดของชุดอาคารเรียนหลัก | * ห้องพยาบาล
* ห้องโสตฯ
* ห้องพักครู ระดับมัธยมมศึกษาตอนต้น
 | - | * ห้องเรียนชั้นชั้นมัธยมศึกษาตอนต้น (ม.1-ม.2-ม.3)
 |
| ตึกที่ 6 (สีม่วง)ตึกที่ 6 (สีม่วง) | 6 | ม่วง | สร้างในปี 2548
เป็นตึกเรียนหลักสร้างเป็นลำดับที่ 6 และเป็นอาคารที่มีล่าสุดของชุดอาคารเรียนหลักและเป็นอาคารเรียนที่ไกลที่สุดในโรงเรียน | * ห้องนาฏศิลป์
* ห้องดนตรีไทย
 | * กลุ่มสาระการเรียนรู้สังคมศึกษา ศาสนา และวัฒนธรรม
* กลุ่มสาระการเรียนรู้ศิลปะ (หมวดดนตรี-นาฏศิลป์)
 | * ห้องเรียนชั้นมัธยมศึกษาปีที่ 4
* ห้องเรียนชั้นมัธยมศึกษาปีที่ 5 (ห้อง 6 - 9)
 |
| อาคารเรียนอื่นๆ |
| **รูป** | **ตึก** | **ที่ตั้งของ** | **หมวดสาระ** |
|  | อาคารสอนวิชาหมวดศิลปะ | กลุ่มสาระการเรียนรู้ศิลปะ(หมวดศิลปะ) | กลุ่มสาระการเรียนรู้ศิลปะ(หมวดศิลปะ) |
|  | กลุ่มอาคารอุตสาหกรรม เกษตรกรรม คหกรรม สัตวศาสตร์ | กลุ่มสาระการเรียนรู้การงานอาชีพ | กลุ่มสาระการเรียนรู้การงานอาชีพ |

### อาคารอื่นๆ

| อาคารอื่นๆ |
| --- |
| **รูป** | **ตึก** | **รายละเอียด** |
| ภาพหอสมุด 120ปี วิถีแห่งปัญญา โดยมีพลับพลารับเสด็จตั้งอยู่บริเวณด้านหน้าหอสมุดภาพหอสมุด 120ปี วิถีแห่งปัญญา โดยมีพลับพลารับเสด็จตั้งอยู่บริเวณด้านหน้าหอสมุด | หอสมุด 120 ปี วิถีแห่งปัญญา | สร้างขึ้นเนื่องในโอกาสที่โรงเรียนครบรอบ 120 ปี นับตั้งแต่การก่อตั้งตั้งแต่ปี พ.ศ. 2438 โดยมาแทนที่ตึกห้องสมุดหลังเก่า (ปัจจุบันคือ ห้องประชุมเกียรติยศ) ก่อสร้างแล้วเสร็จและเปิดใช้งานเมื่อปี พ.ศ. 2561 โดยมีนายพลากร สุวรรณรัฐ องคมนตรี มาเป็นประธานพิธีเปิดหอสมุด ในวันที่ 22 มีนาคม พ.ศ. 2561 |
| หอประชุม 123 ปี โรงเรียนสวรรค์อนันต์วิทยาหอประชุม 123 ปี โรงเรียนสวรรค์อนันต์วิทยา | หอประชุม 123 ปี | สร้างในปี 2559 เพื่อใช้ในการประชุมและจัดกิจกรรมของโรงเรียน แทนที่โรงยิม ซึ่งมีอากาศที่ร้อนและอบอ้าว และใช้ชื่อ "หอประชุม 123 ปี" เนื่องในโอกาสที่โรงเรียนครบรอบ 123 ปีของการก่อตั้ง |
|  | ห้องประชุมเกียรติยศ | สร้างเมื่อปี 2509 เป็นที่จัดประชุมของโรงเรียนขนาดเล็ก เดิมทีคือ ห้องสมุดเก่าของโรงเรียนสวรรค์อนันต์วิทยา จนกระทั่งการก่อสร้างหอสมุด 120 ปี วิถีแห่งปัญญา และได้เปลี่ยนตึกเป็นห้องประชุมเกียรติยศ |
|  | โรงอาหาร | สร้างในปี 2514 เป็นอาคารจำหน่ายอาหารและที่ตั้งร้านค้าสวัสดิการของโรงเรียน |
|  | อาคารอเนกประสงค์ | สร้างในปี 2530 เดิมทีใช้เป็นอาคารสอนและแข่งกีฬา และเป็นที่มอบประกาศนียบัตรให้แก่นักเรียนที่จบการศึกษา จนกระทั่งการก่อสร้างโดมอเนกประสงค์และหอประชุม 123 ปี ปัจจุบันใช้เป็นที่แข่งกีฬาภายในร่ม |
|  | ห้อง To Be Number One |  |

### สถานที่อื่นๆ

| สถานที่อื่นๆ |
| --- |
| รูป | สถานที่ | รายละเอียด |
| ศาลาบัณฑิต (ศาลหลวงปู่) โรงเรียนสวรรค์อนันต์วิทยาศาลาบัณฑิต (ศาลหลวงปู่) โรงเรียนสวรรค์อนันต์วิทยา | ศาลาบัณฑิต | สร้างขึ้นเพื่อรำลึกถึง พระสวรรค์วรนายก อดีตเจ้าคณะจังหวัดสวรรคโลก ปัจจุบันเป็นที่เคารพนับถือเเละสักการะของครูเเละนักเรียนโรงเรียนสวรรค์อนันต์วิทยา |
|  | พลับพลารับเสด็จ | สร้างขึ้นเพื่อใช้รับเสด็จ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง พร้อมด้วย สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินพระราชทานธงลูกเสือชาวบ้านจังหวัดสุโขทัย ณ โรงเรียนสวรรค์อนันต์วิทยา ณ วันที่ 1 กุมภาพันธ์ 2519 |
|  | สวนป่าองค์พระ |  |
| หอนาฬิกา บริเวณสี่แยกตึกที่ 5หอนาฬิกา บริเวณสี่แยกตึกที่ 5 | หอนาฬิกา |  |
|  | โดมอเนกประสงค์ |  |
|  | ศูนย์วัฒนธรรม |  |
|  | ลานหน้าห้องประชุมเกียรติยศ |  |

### แผนที่อาคารสถานที่ในโรงเรียน

เเผนที่โรงเรียนสวรรค์อนันต์วิทยา

โรงเรียนสวรรค์อนันต์วิทยา ๒
---------------------------

ตราโรงเรียนสวรรค์อนันต์วิทยา ๒
เป็นโรงเรียนระดับมัธยมศึกษาในอำเภอสวรรคโลก เกิดจากการประชุมหารือกับสภาตำบลคลองยาง ในปี พ.ศ. 2533 เรื่องจัดตั้งโรงเรียนขยายโอกาสทางการศึกษาสนองนโยบายกรมสามัญศึกษา   

ต่อมาปี พ.ศ. 2534 โรงเรียนได้เปิดทำการเรียนการสอนโดยเป็นโรงเรียนสาขาของโรงเรียนสวรรค์อนันต์วิทยา  ตั้งแต่วันที่  16  พฤษภาคม  2534  มีครู-อาจารย์จากโรงเรียนสวรรค์อนันต์วิทยาเป็นผู้สอน  ใช้อาคารเรียนชั่วคราวและอาคารเรียนเกษตรโรงเรียนสวรรค์อนันต์วิทยา เป็นสถานศึกษา 

ปี พ.ศ. 2536  กรมสามัญศึกษา ได้ประกาศจัดตั้งเป็นโรงเรียนสวรรค์อนันต์วิทยา ๒ ลงวันที่  3  มีนาคม  2536 แยกออกจากการเป็นโรงเรียนสาขาของโรงเรียนสวรรค์อนันต์วิทยา เริ่มแรกยังคงใช้โรงเรียนสวรรค์อนันต์วิทยา จัดการเรียนการสอน ต่อมาได้ย้ายไปตั้งอยู่ที่ ตำบลคลองยาง อำเภอสวรรคโลก จังหวัดสุโขทัย

ศิษย์เก่าที่มีชื่อเสียง
-----------------------

### โรงเรียนสวรรควิทยา

* กฤช อาทิตย์แก้ว: อดีตผู้ว่าราชการจังหวัดกำแพงเพชร และ อดีต ส.ว.กำแพงเพชร
* ประพาส ลิมปะพันธุ์: อดีตสมาชิกสภาผู้แทนราษฎร แบบบัญชีรายชื่อ สังกัดพรรคชาติพัฒนา อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลของนายชวน หลีกภัย และเป็นอดีตเลขาธิการพรรคชาติพัฒนา
* พลเรือเอกเอกนัย นพคุณ: อดีตผู้บัญชาการกองเรือยุทธการ (ถึงแก่กรรม)
* อาษา เมฆสวรรค์: อดีตรัฐมนตรีช่วยว่าการกระทรวงมหาดไทย
* นาวาตรีปรัศน์(ธงชัย) พงศ์สุวรรณ: นายทหารผู้เสียชีวิตในการปฎิบัติหน้าที่ และเป็นจุดเริ่มต้นของเหตุการณ์ **วีรกรรมดอนแตง** (ถึงแก่กรรม)
* พลเอก ประจวบ สุนทรางกูร: อดีตอธิบดีกรมตำรวจ อดีตรองนายกรัฐมนตรี อดีตรัฐมนตรีว่าการกระทรวงมหาดไทย
* พลเอก สุรกิจ มัยลาภ: อดีตรัฐมนตรีว่าการกระทรวงคมนาคมของไทย ในรัฐบาลของพลเอก เกรียงศักดิ์ ชมะนันทน์ และเป็นอดีตรัฐมนตรีช่วยว่าการกระทรวงกลาโหมของไทย ในรัฐบาลของนายสัญญา ธรรมศักดิ์
* รองศาสตราจารย์ ดร.สมบัติ นพรัก: กรรมการสภาผู้ทรงคุณวุฒิ สภาสถาบันการอาชีวศึกษาภาคเหนือ ๔, ที่ปรึกษาสภาคณบดีบัณฑิตวิทยาลัยแห่งประเทศไทย มหาวิทยาลัยพะเยา

### โรงเรียนสวรรค์อนันต์วิทยา

* พ.ต.ท นเรศ นันทโชติ: อดีตผู้บัญชาการตำรวจภูธรภาค ๑
* นายสามารถ ลอยฟ้า: อดีตผู้ว่าราชการจังหวัดลำปาง, ตาก และจันทบุรี
* พลเอก พนม จีนะวิจารณะ: อดีตผู้บัญชาการกองพลทหารราบที่ ๒ รักษาพระองค์ เจ้ากรมการรักษาดินแดน (ถึงแก่กรรม)
* สมชาติ ลิมปะพันธ์ุ: นายกเทศมนตรีเมืองสวรรคโลก

อ้างอิง
-------

1. ↑  ผู้บริหารโรงเรียนใน สำนักงานเขตพื้นที่การศึกษามัธยมศึกษาสุโขทัย
2. ↑   สำนักงานเขตพื้นที่การศึกษามัธยมศึกษาสุโขทัย ข้อมูลพื้นฐานโรงเรียน
3. ↑  ราชกิจจานุเบจศา *ตำแหน่งข้าราชการกระทรวงธรรมการ รัตนโกสินทร์ศก ๑๑๕*
4. ↑  ราชกิจจานุเบกษา *รายงานข้าหลวงเทศาภิบาล มณฑลพิษณุโลก ที่ ๔๗, ๙๗๓*
5. ↑  หอจดหมายเหตุเชียงใหม่ : รายงานศาลาว่าการมหาดไทย วันที่ 7 มีนาคม 2442
6. ↑  จดหมายเหตุ ศธ.51.11/6 เรื่อง ซ่อมโรงเรียนสวรรค์วิทยาคม เมืองสวรรคโลก
7. 1 2  ประวัติโรงเรียนสวรรควิทยา และ โรงเรียนอนันตนารี (จาก สวรรค์อนันต์วิทยา 120ปี วิถีแห่งปัญญา)
8. ↑  หอจดหมายเหตุแห่งชาติ : รายงานของผู้ว่าราชการจังหวัดสวรรคโลก
9. ↑  หอจดหมายเหตุ ศธ51.11/80 มณฑลพิษณุโลกบอกมาว่าได้อนุญาตให้เปิดชั้นมัธยมปีที่ 3 ขั้นที่โรงเรียนสตรีประจำจังหวัดสวรรคโลก
10. ↑  หอจดหมายเหตุ จังหวัดสวรรคโลก ส่งทำเนียบข้าราชการแผนกธรรมการและโรงเรียนรัฐบาลประจำ พ.ศ. 2481
11. ↑  "จังหวัดสวรรคโลก", *วิกิพีเดีย*, 2024-02-26, สืบค้นเมื่อ 2024-04-02
12. ↑  หอจดหมายเหตุ : ขุนพจนกิจประสาน ข้าหลวงตรวจการเสนอรายงานตรวจราชการจังหวัดกำแพงเพชร ตาก นครสวรรค์ น่าน พิจิตร เพชรบูรณ์ และสุโขทัย
13. ↑  นายสมชาย เดือนเพ็ญ รองปลัดเทศบาลตำบลในเมือง นักประวัติศาสตร์ท้องถิ่น และผู้ทรงคุณวุฒิกลุ่มจังหวัดมรดกโลกทางวัฒนธรรม จ.สุโขทัย กล่าวในรายงานไทยโพสต์ "พบอุโมงค์สุดซับซ้อนในถ้ำสุโขทัย ชาวบ้านลือมานาน ทหารญี่ปุ่นซ่อนทองคำแท่ง 14 ตัน"
14. ↑  เจริญ ฐ. วิทยศักดิ์ (ปี ๒๔๕๒-๒๕๓๗) [เซ็งลี้ รถถ่าน ไทยถีบ :  เศรษฐกิจสงครามโลกจากหนังสืองานศพ] 19 กรกฎาคม 2016
15. ↑  "สำนักงานคณะกรรมการการศึกษาขั้นพื้นฐาน ระบบสารสนเทศเพื่อการศึกษา". คลังข้อมูลเก่าเก็บจากแหล่งเดิมเมื่อ 2022-11-11. สืบค้นเมื่อ 2022-11-11.
16. 1 2  รัชกาลที่ ๙ กับการเสด็จพระราชดำเนินจังหวัดสุโขทัย
17. 1 2  พระราชดำรัส พระราชทานในงานพิธีพระราชทานธงประจำรุ่นลูกเสือ จ.สุโขทัย (จาก สวรรค์อนันต์วิทยา 120ปี วิถีแห่งปัญญา)
18. 1 2  "สำนักข่าว กรมประชาสัมพันธ์ องคมนตรี เปิดงาน Sukhothai Field Day ครั้งที่ 4". คลังข้อมูลเก่าเก็บจากแหล่งเดิมเมื่อ 2023-11-07. สืบค้นเมื่อ 2023-11-07.
19. ↑  ข้อมูลอาคารและสถานที่ โรงเรียนสวรรค์อนันต์วิทยา
20. ↑  ประกาศโรงเรียนสวรรค์อนันต์วิทยา เรื่องการรับสมัครนักเรียนเข้าศึกษาต่อชั้นมัธยมศึกษาปีที่1 และ 4 ปีการศึกษา 2566
21. ↑  กลุ่มสาระการเรียนรู้การงานอาชีพ Occupations-SaWan
22. ↑  "ข้อมูลสิ่งก่อสร้าง โรงเรียนสวรรค์อนันต์วิทยา ระบบเว็บไซต์สถานศึกษา EMIS WEB School CMS V.1". คลังข้อมูลเก่าเก็บจากแหล่งเดิมเมื่อ 2023-11-25. สืบค้นเมื่อ 2023-11-25.
23. ↑  "ประวัติโรงเรียนสวรรค์อนันต์วิทยา ๒". คลังข้อมูลเก่าเก็บจากแหล่งเดิมเมื่อ 2023-09-26. สืบค้นเมื่อ 2023-09-26.

สำนักงานเขตพื้นที่การศึกษามัธยมศึกษาสุโขทัย ข้อมูลพื้นฐานโรงเรียน

| * ด
* ค
* ก
โรงเรียนสังกัดสำนักงานเขตพื้นที่การศึกษามัธยมศึกษาสุโขทัย |
| --- |
| 

| จังหวัดสุโขทัย |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
| เมืองสุโขทัย | 
* บ้านสวนวิทยาคม
* ยางซ้ายพิทยาคม
* ลิไทพิทยาคม
* สุโขทัยวิทยาคม
* อุดมดรุณี

 |
| กงไกรลาศ | 
* กงไกรลาศวิทยา
* ไกรในวิทยาคม รัชมังคลาภิเษก
* หนองตูมวิทยา

 |
| คีรีมาศ | 
* คีรีมาศพิทยาคม
* บ้านใหม่เจริญผลพิทยาคม

 |
| ทุ่งเสลี่ยม | 
* ชัยมงคลพิทยา
* ทุ่งเสลี่ยมชนูปถัมภ์

 |
| บ้านด่านลานหอย | 
* ตลิ่งชันวิทยานุสรณ์
* บ้านด่านลานหอยวิทยา

 |

 | 

|  |  |
| --- | --- |
| ศรีนคร | ศรีนคร |
| ศรีสัชนาลัย | 
* ท่าชัยวิทยา
* บ้านแก่งวิทยา
* เมืองเชลียง
* เมืองด้งวิทยา

 |
| ศรีสำโรง | 
* ขุนไกรพิทยาคม
* บ้านไร่พิทยาคม
* วังทองวิทยา
* ศรีสำโรงชนูปถัมภ์

 |
| สวรรคโลก | 
* สวรรค์อนันต์วิทยา
* สวรรค์อนันต์วิทยา 2
* หนองกลับวิทยาคม
* หนองปลาหมอวิทยาคม

 |

 |

 |

 |

 |